બી.એ.પી.એસ. સ્વામિનારાયણ સંસ્થાની અનેકવિધ પ્રવૃત્તિઓના સંયોજક પૂજ્ય ઈશ્વરચરણદાસ સ્વામીએ પરમ પૂજ્ય પ્રમુખસ્વામી મહારાજના દિવ્ય જીવનસંદેશની વિશેષ અનુભૂતિ વ્યક્ત કરતાં જણાવ્યું હતું કે 'સમગ્ર વિશ્વના કરોડો લોકોના હૃદયમાં પ્રમુખસ્વામી મહારાજ છવાઈ ગયા હતા. અસંખ્ય સેવાકાર્યો કર્યા બાદ પણ તેઓ પોતાને નહીં, પરમાત્માને જ સર્વકર્તા સમજીને અહંશૂન્યભાવે જીવ્યા છે. તેમણે હંમેશાં પોતાના ઇષ્ટદેવ અને પોતાના ગુરુનું અનુસંધાન રાખ્યું છે. અક્ષરબ્રહ્મ ગુણાતીતાનંદ સ્વામીએ બે સદી પહેલાં ઉચ્ચાર્યું હતું કે હું ચિરંજીવ છું. એમ પ્રમુખસ્વામી મહારાજ પણ ચિરંજીવ છે. હવે તેઓ પરમ પૂજ્ય મહંત સ્વામીના ખોળિયામાં રહીને આપણને સૌને આધ્યાત્મિક છત્ર પૂરું પાડશે. પૂજ્ય મહંત સ્વામી એક મહાન ગુણિયલ સંત છે. ઉચ્ચ પદે હોવા છતાં વર્ષો સુધી તેમણે વિનમ્રભાવે ભક્તોના એઠાં વાસણ ઊટકવાની સેવા પણ કરી છે. એમણે પ્રમુખસ્વામી મહારાજની નિશ્રામાં રહીને તેઓને ખૂબ પ્રસન્ન કર્યા છે. હવે તેઓ પ્રમુખસ્વામી મહારાજના અનુગામી તરીકે બી.એ.પી.એસ. સ્વામિનારાયણ સંસ્થા અને લાખો ભક્તોના આશ્રયસ્થાન બન્યા છે. તેઓ પ્રમુખસ્વામી મહારાજનું સાક્ષાત્ સ્વરૂપ છે. '